Тон праблемнай размовы ў рамках навукова-метадычнай пляцоўкі “Полімастацкі падыход як умова развіцця творчага патэнцыялу будучага спецыяліста” задала дэкан факультэта эстэтычнай адукацыі БДПУ імя Максіма Танка, кандыдат педагагічных навук, дацэнт Ірына Рыжыкава. Выступіўшы на тэму “Да ўстойлівага развіцця грамадства — праз мастацтва”, яна, у прыватнасці, адзначыла: “Пытанне паляпшэння функцыянавання сістэмы адукацыі ў Беларусі выступіла прадметам сур’ёзнага абмеркавання на Рэспубліканскім педагагічным савеце, які прайшоў з удзелам кіраўніка дзяржавы 24 жніўня 2017 года. У якасці важнай умовы адаптацыі нацыянальнай сістэмы адукацыі да патрабаванняў часу той форум вызначыў удасканаленне выхаваўчай работы ўстановы адукацыі. А значным рэсурсам, які можа істотна павысіць і ўмацаваць яе адукацыйны і выхаваўчы патэнцыял, выступае мастацтва. Асабліва важна выкарыстоўваць сродкі мастацтва пры падрыхтоўцы педагагічных кадраў. Яна павінна ажыццяўляцца на аснове галоўнай ідэі (незалежна ад прадмета выкладання): кожны педагог з’яўляецца носьбітам нацыянальнай культуры”.